Opgave 17. App-anmelderkorpset

Du og din gruppe skal nu være anmeldere. I skal lave anmeldelser som dem, I kan læse på nettet, læse i blade og se i fjernsynet. I skal anmelde staveapplikationer. Dem findes der nemlig rigtig mange af i App Store, Google Play, Windows Store, og hvor man ellers køber apps. De apps, I skal anmelde, er jo er lavet for at lære børn at stave. Gør de så egentlig det? Vidste du forresten, at *app* er en forkortelse for *applikation*, som bruges i betydningen *program*?

**A. Gå først på jagt efter anmeldelser. Hvordan ser en anmeldelse egentlig ud? Lav jeres egne vurderingskriterier i gruppen. Vurderingskriterier er nogle punkter, I vil bedømme applikationen ud fra. Det kan for eksempel være layout, navigation i appen, underlægningslyd – og selvfølgelig indholdet.**

**B. Lav en opsamling, hvor I opstiller fælles vurderingskriterier i klassen.**

**C. I skal nu tjekke for eksempel App Store, Google Play og Windows Store. Hvor mange forskellige staveapps kan I finde?**

**D. Derefter skal I lave en fælles liste på tavlen. Hvor mange staveapps fandt I samlet set i jeres klasse?**

**E. Herefter vælger I i hver gruppe en app, I vil lave en anmeldelse af. Anmeldelsen skal fremlægges for resten af klassen. Til slut kan jeres klasse lave en anbefaling til læringscenteret og give jeres vurdering af hvilke staveapps, skolen bør købe.**

|  |
| --- |
| Udfordringsopgave: Kan I udvikle jeres egen ide til en staveapplikation? Hvad vil være sjovt for skoleelever som jer – samtidig med, at I lærer noget? Læg hovedet i blød. Måske I kan sælge jeres idé, hvis den er rigtig god!  |